คำพิพากษาศาลฎีกาที่ 88/2552 กล่าวว่าอย่างไร และมีกฎหมายอะไรบ้างที่เกี่ยวข้อง
คำพิพากษาศาลฎีกาที่ 88/2552
ภาระจำยอมเป็นทรัพยสิทธิที่ก่อตั้งขึ้นด้วยอาศัยอำนาจแห่งกฎหมายตาม ป.พ.พ.มาตรา 1298 และ การได้มาโดยนิติกรรมซึ่งภาระจำยอม ของโจทก์ได้ทำเป็นหนังสือและจดทะเบียนการได้มากับพนักงานเจ้าหน้าที่ ตาม มาตรา 1299 วรรคแรก แล้ว จึงเป็นทรัพยสิทธิที่สมบูรณ์ มีผลทำให้ที่ดินโฉนดเลขที่ 4453 ของ ค. ตกเป็นภาระจำยอมแก่ที่ดินโฉนดเลขที่ 33184 ของโจทก์ใช้สำหรับรถยนต์เข้าออกได้ทั้งแปลงเมื่อบันทึกข้อตกลงดังกล่าวมิได้กำหนดไว้เป็นอย่างอื่น ภาระจำยอมย่อมตกติดไปกับที่ดิน โฉนดเลขที่ 4453 ซึ่งเป็นภารยทรัพย์ตามมาตรา 1393 จำเลยได้รับโอนกรมสิทธิที่ดินโฉนดเลขที่ 4453 มาจาก ค. จึงต้องยอมให้โจทก์ใช้ที่ดินดังกล่าวเป็นทางสำหรับรถยนต์เข้าออก และต้องงดเว้นการใช้สิทธิบางอย่างอันมีอยู่ในกรรมสิทธิ์ที่ดินดังกล่าว เพื่อประโยชน์แก่ที่ดินโฉนดเลขที่ 33184 ของโจทก์ซึ่งเป็นสามยทรัพย์ตามมาตรา 1387

กฎหมายที่เกี่ยวข้อง

ประมวลกฎหมายแพ่งและพาณิชย์ มาตรา 1393 ถ้ามิได้กำหนดไว้เป็นอย่างอื่นในนิติกรรมอันก่อให้เกิดภาระจำยอม ไซร้ท่านว่าภาระจำยอมย่อมติดไปกับสามยทรัพย์ซึ่งได้จำหน่าย หรือตกไปในบังคับแห่งสิทธิอื่น ท่านว่าจะจำหน่าย หรือทำให้ภาระจำยอมตกไปในบังคับแห่งสิทธิอื่นต่างหากจากอสังหาริมทรัพย์ไม่ได้

ประมวลกฎหมายแพ่งและพาณิชย์ มาตรา 1387 อสังหาริมทรัพย์อาจต้องตกอยู่ในภาระจำยอมอันเป็นเหตุให้เจ้าของ ต้องยอมรับกรรมบางอย่างซึ่งกระทบถึงทรัพย์สินของตน หรือต้องงดเว้นการใช้สิทธิบางอย่างอันมี อยู่ในกรรมสิทธิ์ทรัพย์สินนั้น เพื่อประโยชน์แก่อสังหาริมทรัพย์อื่น
40.กฎหมายทรัพย์สิน-กรรมสิทธิ์-ทรัพย์อิงสิทธิ,72.คำพิพากษาศาลฎีกา